নুর জালাল বলেন, ‘এইটা হাছা নায়। উল্টা পাল্টা কিছু অইছে সইত্য, পরে সমস্যা অইছে না। মাইনষে কইন ইবাড়িত নমাজ রোজা অয়না, অতা, হতা। এক সময় বাবায় কইছেন যে আমি নিজেই জনজা পড়াইলিমু। বাদে গাউর মাইনষে মিলিয়া জনজা পড়াইছইন। ঘটনা ছিলো অন্য একজন নিয়ে। বাবার এক শিষ্য ছিলো। নাম আকবর। তার বাড়ি ছিলো পাগলার ইসলামপুরে। এক সময় তার সব জমি জমা বিক্রি করে বাবার কাছে এসে পড়ে, বাবাকে গুরু মানে এবং এখানে থাকা শুরু করে। সে বাবার কাছে থাকতো। একবার অসুস্থ হয়ে মারা গেলো। তাকে জানাযা পড়ানোর জন্য মৌলানা পাওয়া গেলো না। গ্রামের লোকেরা বললো, সে করিমকে মুর্শিদ মানে, আল্লা মানে না। তার জানাযা হবে না। তারপর বাবা গেলেন মসজিদের ইমাম সাহেবের সাথে কথা বলতে। বাবা বললেন, মসজিদের খেদমতের জন্য, আপনার বেতনের জন্য বার্ষিক যে টাকা পয়সা উঠানো হয়, তার ভাগ তো আমরা দেই, আকবরও দিয়েছে। তাহলে তার জানাযা পড়াবেন না কেন? ইমাম সাহেব তাতেও রাজি হন না। কিছু লোক বাবার পক্ষও নিয়েছেন গ্রামে। এ সময় বাবা দেখলেন যে, এটা নিয়ে ফ্যাসাদ করলে গ্রামে দুইটা ভাগ হয়ে যাবে। তার চেয়ে বরং মওলানাকে বাদ দিয়ে বাবা নিজেই আকবরের লাশের জানাযা পড়ালেন এবং তাকে নিজেই দাফন করলেন আমাদের বাড়ির কাছের এক গোরস্থানে।’